**ΘΕΜΑΤΙΚΈΣ ΕΝΟΤΗΤΕΣ**

**ΨΥΧΑΓΩΓΙΑ – ΔΙΑΣΚΕΔΑΣΗ**

Εννοιολογική διαφοροποίηση:

Ψυχαγωγία < ψυχή + άγω: περνάω καλά και ωφέλιμα τον καιρό μου (έχω τον έλεγχο)

Διασκέδαση < διά + σκεδάννυμι (σκεδάζω = σκορπίζω) : ξεφεύγω , χάνω τον έλεγχο, νιώθω ότι περνάω καλά

Μορφές ψυχαγωγίας:

* Επαφή με την τέχνη (μουσική, χορός, θέατρο, κινηματογράφος…) ως δημιουργός ή ως θεατής
* Αθλητισμός (άσκηση ή παρακολούθηση)
* Επαφή με τη φύση, ταξίδια – περιηγητισμός
* Κοινωνικές επαφές – συναναστροφές
* Εθελοντισμός
* Πάρεργα («χόμπυ»)
* Ποιοτική τηλεθέαση
* Στοχευμένη αλληλεπίδραση με το διαδίκτυο

Μορφές διασκέδασης:

* Μάζωξη σε κέντρα διασκέδασης («κλωβοί»= clubs), με κατανάλωση αλκοόλ, δυνατή μουσική…
* Εθισμός
* Ανεξέλεγκτη πλοήγηση στο διαδίκτυο ή στα Μέσα Κοινωνικής Δικτύωσης («gaming»)
* Υπέρβαση του μέτρου και των ορίων (ταχεία οδήγηση, επικίνδυνες δραστηριότητες…)
* Αθλητικός φανατισμός, οπαδισμός, «αθλοβανδαλισμός» - χουλιγκανισμός
* Παθητική και ευτελής τηλεθέαση (προϊόντα τηλεοπτικής υποκουλτούρας)

Γιατί οι νέοι προτιμούν τη διασκέδαση από την ψυχαγωγία:

* Η διασκέδαση είναι «στη μόδα» και προβάλλεται αναλόγως από τα ΜΜΕ
* Είναι πιεσμένοι και χρειάζονται «φυγή» από την πλήρη ενσυναίσθηση
* Δεν έχουν τα ανάλογα πρότυπα (δεν τους έδειξαν οι φορείς κοινωνικοποίησης υγιείς και ευχάριστους τρόπους αξιοποίησης του ελεύθερου χρόνου τους )
* Η γενικότερη σύγχυση ανάμεσα στις έννοιες και η αδυναμία διαχωρισμού του «μέτρου»
* Η επιρροή από το κοινωνικό σύνολο («Μαζικοποίηση»)
* Το άγχος και η γενικότερη υποβάθμιση της ποιότητας ζωής στις σύγχρονες αστικές κοινωνίες

Προτάσεις στροφής των νέων προς την (υγιή) ψυχαγωγία:

* Πρότυπη λειτουργία των φορέων κοινωνικοποίησης (οικογένεια, σχολείο…)
* Οικογενειακός προγραμματισμός και μέριμνα
* Το σχολείο ειδικά οφείλει να δώσει υγιείς διεξόδους στη δημιουργικότητα των παιδιών (ευέλικτη ζώνη στο πρόγραμμα μαθημάτων για καλλιτεχνικές δραστηριότητες, ομάδες μαθητών για δημιουργικές δράσεις εκτός σχολείου…)
* Αναθεώρηση της στάσης του ατόμου απέναντι στο βιβλίο, την τέχνη και τον πολιτισμό. Αυτό προϋποθέτει εσωτερική διάθεση, πνευματική καλλιέργεια και ενδοσκόπηση)
* Προβολή υγιών μορφών ψυχαγωγίας από τα ΜΜΕ (περιορισμός των ευτελών προγραμμάτων, αναβάθμιση του ρόλου και της ποιότητας)

**ΜΗΝΥΜΑΤΑ ΚΙΝΗΤΗΣ ΤΗΛΕΦΩΝΙΑΣ**

ΧΑΡΑΚΤΗΡΙΣΤΙΚΑ

* Λακωνικότητα σε βαθμό σύντμησης και συντομογραφίας!
* Χρήση ξένων λέξεων και φράσεων
* Κωδικοποιημένες λέξεις-φράσεις της «αργκό» (αργκό: είναι η κοινωνιόλεκτος – ιδιόλεκτος, δηλαδή η διαφοροποίηση της γλώσσας από την Κοινή με βάση κοινωνικά χαρακτηριστικά, όπως η ηλικία, το φύλο, η συνοικία-προάστιο, οι παρέες…)
* Πολυτροπικά κείμενα (συνδυασμός γραπτού λόγου και εικονομηνυμάτων)
* Χρήση των «greeklish» (γραφή της ελληνικής με αγγλικούς – λατινικούς χαρακτήρες)

ΘΕΤΙΚΑ

* Επαφή και με την αγγλική γλώσσα
* Επικοινωνιακή ταχύτητα
* Βελτίωση των αναγνωστικών δεξιοτήτων των νέων
* Διεύρυνση των επικοινωνιακών δεξιοτήτων
* Εμπλουτισμός της γλώσσας με νέα εκφραστικά και σημασιολογικά σχήματα

ΑΡΝΗΤΙΚΑ – ΚΙΝΔΥΝΟΙ

* Γενικότερη ανορθογραφία (ή και δυσορθογραφία)
* Άκομψη εισβολή ξένων λέξεων στο καθημερινό μας λεξιλόγιο και αναίτια αποσιώπηση αντίστοιχων ελληνικών
* Λεξιπενία και υποβάθμιση των εκφραστικών δυνατοτήτων των νέων
* Κυριαρχεί ο συνθηματικός λόγος και υποβαθμίζεται η ανάλυση και η επιχειρηματολογία
* Οι νέοι κατακλύζονται από βιασύνη, ταχύτητα και άγχος
* Υποκατάσταση της φυσικής επαφής και της επικοινωνιακής εγγύτητας
* Πιθανότητα παρερμηνειών και παρεξηγήσεων

**ΛΑΚΩΝΙΚΟΤΗΤΑ**

Είναι ο σύντομος και περιεκτικός λόγος (ο όρος προέρχεται από τους αρχαίους Λάκωνες – Σπαρτιάτες)

Προϋποθέσεις (τι απαιτείται για να εκφραστεί κάποιος λακωνικά):

* Ουσιαστική γνώση των πραγμάτων
* Λεξιλογική και γλωσσική κατάρτιση
* Κριτική και αφαιρετική ικανότητα
* Κατάλληλη επικοινωνιακή περίσταση
* Κατάλληλος δέκτης – συνομιλητής

Θετικά

* Εξοικονόμηση χρόνου σε συζητήσεις
* Καλύτερη κατανόηση του θέματος από τον δέκτη
* Προσέλκυση ενδιαφέροντος του συνομιλητή / ακροατή
* Εστίαση – επικέντρωση στο θέμα και αποφυγή πλατειασμών και περιττολογίας
* Συμβάλλει στην προαγωγή του πνεύματος
* Αναβιβάζει το επίπεδο του πολιτικού λόγου και της δημοκρατίας

Περιστάσεις όπου ενδείκνυται:

* Στα ΜΜΕ (αρθρογραφίες, τίτλοι ειδήσεων, αγγελίες, δελτία…)
* Σε κειμενικές εφαρμογές και εργασίες (τίτλοι, περίληψη…)
* Στον πολιτικό λόγο (συντελεί στην πληρέστερη κατανόηση του θέματος και προάγει το επίπεδο του δημοκρατικού διαλόγου)
* Στα ΜΜΜ (εξοικονόμηση χρόνου, αναγγελίες…)

Περιστάσεις όπου ΔΕΝ ενδείκνυται:

* Στην εκπαίδευση (συχνά απαιτείται ανάλυση, διαφορική εξήγηση, παράδειγμα, αλλά και εξατομικευμένη προσέγγιση)
* Στην εργασία
* Στην αφήγηση και την περιγραφή
* Στην ερμηνευτική δημοσιογραφία
* Σε περιστάσεις του πολιτικού λόγου (συζητήσεις, διαβουλεύσεις, ανάλυση επιχειρημάτων…)
* Στις κοινωνικές – προσωπικές συναναστροφές

ΚΙΝΔΥΝΟΙ

* Ασάφεια, ελλιπής κατανόηση εκ μέρους του δέκτη
* Έλλειψη επιχειρημάτων
* Μερική κάλυψη του θέματος
* Παρανόηση , παρεξήγηση μεταξύ συνομιλητών
* Αποξένωση , εσωστρέφεια

ΣΥΜΠΕΡΑΣΜΑ

Όταν η λακωνικότητα χρησιμοποιείται συνειδητά και στην κατάλληλη επικοινωνιακή περίσταση, δεν έχει αρνητικά! Αρκεί να πληρούνται οι προϋποθέσεις.

**ΓΕΝΙΚΟΤΕΡΑ ΠΡΟΒΛΗΜΑΤΑ ΣΤΗ ΧΡΗΣΗ ΤΗΣ ΝΕΟΕΛΛΗΝΙΚΗΣ ΚΟΙΝΗΣ**

Νεοελληνική κοινή ονομάζουμε την ενιαία μορφή της γλώσσας μας , που επικράτησε μετά τη λήξη του «γλωσσικού ζητήματος» (πνευματική διαμάχη στο νεοσύστατο ελληνικό κράτος ως προς την επίσημη μορφή που θα είχε η γλώσσα μας – δημοτική/καθαρεύουσα) και την επικράτηση της νεοελληνικής εκδοχής της.

* Λεξιπενία
* Άκομψη εισροή ξένων (αγγλικών) λέξεων στην καθημερινή μας επικοινωνία
* Γραφή της ελληνικής με λατινικούς – αγγλικούς χαρακτήρες
* Συντομογραφική – συνθηματολογική χρήση της γλώσσας στα Μέσα Κοινωνικής Δικτύωσης
* Γενίκευση της χρήσης κοινωνιολέκτων – ιδιολέκτων («αργκό»)

ΑΙΤΙΕΣ

* Παγκοσμιοποίηση – μόδα – κοινωνικός μιμητισμός
* Χαμηλό μορφωτικό επίπεδο
* Αποχή από την ανάγνωση βιβλίων
* «Κανονιστική – ρυθμιστική» διδασκαλία της γλώσσας από το εκπαιδευτικό σύστημα (επιμονή στους γλωσσικούς κανόνες και τις συμβάσεις)
* Γλωσσικό επίπεδο των τηλεοπτικών εκπομπών
* Κοινωνική διαφοροποίηση των «φυσικών ομιλητών» (περιοχές – συνοικίες, οικονομικές τάξεις – μόρφωση, ηλικία)
* Τάση διαφοροποίησης των νέων από το γλωσσικά «ορθό» ως ένδειξη επαναστατικότητας

ΤΡΟΠΟΙ ΑΝΤΙΜΕΤΩΠΙΣΗΣ

* Επαφή με το βιβλίο
* Συνειδητοποίηση της αξίας της γλώσσας για κάθε φυσικό ομιλητή
* Ποιοτική αναβάθμιση των εκπομπών στα ΜΜΕ/ γλωσσική κατάρτιση των δημοσιογράφων
* Επικοινωνιακή προσέγγιση της γλωσσικής διδασκαλίας με έμφαση στο κείμενο και τη γλωσσική μας διαχρονία! (να μη διδάσκεται η αρχαία μορφή της ως ξένη γλώσσα, αλλά ως μια πρότερη μορφή της νεοελληνικής ενσωματωμένη όμως στο γλωσσικό μας σύστημα)
* Ανθρωπιστική εκπαίδευση : γενική – ολιστική μόρφωση με εστίαση στις κλασικές σπουδές (με τρόπο δημιουργικό και κριτικό, όχι βαθμοθηρικό – χρησιμοθηρικό)

**ΜΕΣΑ ΜΑΖΙΚΗΣ ΕΝΗΜΕΡΩΣΗΣ**

Πρόκειται για τα έντυπα (εφημερίδες, περιοδικός τύπος) και τα ηλεκτρονικά μέσα (τηλεόραση, ραδιόφωνο, διαδίκτυο)

Προσφορά:

* Ενημέρωση , πληροφόρηση για τρέχοντα σημαντικά ζητήματα
* Διεύρυνση πνευματικών οριζόντων του ατόμου
* Επαφή με τις τέχνες και τον πολιτισμό
* Επαφή με την παγκοσμιοποιημένη κοινωνία των ανθρώπων
* Πολιτικοποίηση – γνώση των πολιτικών πραγμάτων, έλεγχος της κάθε εξουσίας (εξ’ ου και ο χαρακτηρισμός τους ως «τέταρτης εξουσίας»)
* Κοινωνικοποίηση (διαδικασία ένταξης του ατόμου στον κοινωνικό θεσμό)
* Ψυχαγωγία
* Προάσπιση της δημοκρατίας, του διαλόγου, της κοινωνικής-πολιτικής κριτικής, «βήμα λόγου» στον πολίτη
* Στήριξη της οικονομίας και της αγοράς εργασίας
* Προστασία-πρόληψη της δημόσιας υγείας (εκφορά των επίσημων θέσεων της επιστημονικής κοινότητας)

Αρνητικά

* Παραπληροφόρηση (διασπορά ψευδών / χαλκευμένων ειδήσεων)
* Επιλεκτική πληροφόρηση – προπαγάνδα (συστηματική διάδοση θέσεων-ιδεών για την επιρροή του κοινωνικού συνόλου)
* Κομματική υποστήριξη
* Διαπλοκή συμφερόντων (οικονομικών , πολιτικών, επιχειρηματικών…)
* Προώθηση στερεοτύπων και προκαταλήψεων
* Γλωσσικές παραφθορές (βαρβαρισμοί/σολοικισμοί)
* Παραβίαση ιδιωτικής ζωής και προσωπικών δεδομένων πολιτών
* Προώθηση δυτικών – μοντερνιστικών – παγκοσμιοποιημένων προτύπων ζωής/ μόδα – μιμητισμός
* Εθνικιστικά στερεότυπα
* Διάχυση φόβου, άγχους και ανασφάλειας των πολιτών σε κρίσιμες περιόδους (η «τρομολαγνεία» ανεβάζει τα νούμερα τηλεθέασης)
* Υπερπληροφόρηση που οδηγεί στη σύγχυση τον πολίτη
* Εκμετάλλευση του προσωπικού πόνου / πένθους για λόγους τηλεθέασης
* Σύγχυση – σύμφυρση γεγονότος-είδησης-σχολίου
* Ακατάλληλο περιεχόμενο σε ώρες παρακολούθησης ανηλίκων
* Αισθητικός ευτελισμός σε διάφορες εκπομπές

Τι προβλέπει ο Κώδικας Δημοσιογραφικής Δεοντολογίας:

* Ακρίβεια, αντικειμενικότητα, αμεροληψία, πολυφωνία, πληρότητα στη μετάδοση γεγονότων
* Αποφυγή παραπλάνησης και κινδυνολογίας
* Προστασία των κοινωνικών δικαιωμάτων
* Απαγόρευση παραβίασης προσωπικών δεδομένων
* Προστασία της ταυτότητας των ανηλίκων
* Προβολή θετικών προτύπων
* Σωστή χρήση της γλώσσας
* Ευπρέπεια – αισθητική στις εκπομπές
* Σεβασμός του τεκμηρίου αθωότητας
* Προστατευτικοί περιορισμοί στην προβολή ακατάλληλου οπτικο – ακουστικού υλικού
* Προστασία των αρχών της Δημοκρατίας
* Άρνηση εξυπηρέτησης ιδιοτελών σκοπών
* Διάκριση μεταξύ ειδήσεων και σχολίων

**Φαινόμενα παραβίασης του Κώδικα Δημοσιογραφικής Δεοντολογίας** : βλ. «Αρνητικά των ΜΜΕ»

Γιατί είναι απαραίτητος ο Κώδικας Δεοντολογίας των Δημοσιογράφων:

* Οι κώδικες δεοντολογίας λειτουργούν προστατευτικά ως προς τα δικαιώματα των πολιτών
* Γιατί το κοινωνικό δικαίωμα της δημοκρατικής ενημέρωσης προέχει της προσωπικής βούλησης κάποιων δημοσιογράφων ή μέσων ενημέρωσης
* Για τη διαμόρφωση πλήρως ενημερωμένων, ευαισθητοποιημένων και πολιτικοποιημένων πολιτών
* Η «Ελευθερία του Τύπου» δεν πρέπει να γίνεται αυθαιρεσία και ασυδοσία
* Για την προστασία του Τύπου από το φαινόμενο του «κιτρινισμού» («Κίτρινος Τύπος»: ο ευτελισμός της δημοσιογραφίας σε προσωπικά «κουτσομπολιά», «λιβελογραφήματα» - συκοφαντικές επιθέσεις και ανούσια κοινωνικά – προσωπικά θέματα)
* Για τη διευκόλυνση των πολιτών ως προς τη λήψη αποφάσεων με βάση μια πλήρη , αντικειμενική και δημοκρατική ενημέρωση
* Για τη διατήρηση ενός αισθητικού επιπέδου της δημοσιογραφίας

**ΠΑΡΑΠΛΗΡΟΦΟΡΗΣΗ** : διάδοση ψευδών – «χαλκευμένων» ειδήσεων / απόκρυψη πληροφοριών σε μια είδηση / διαστρέβλωση πληροφοριακών στοιχείων

ΑΙΤΙΕΣ:

* Πολιτικά συμφέροντα (προώθηση συγκεκριμένου κόμματος, πολιτική διαπλοκή συμφερόντων, προπαγάνδιση συγκεκριμένης ιδεολογίας)
* Οικονομικά συμφέροντα (αύξηση τηλεθέασης, στήριξη επιχειρηματιών, υπαγωγή τους σε επιχειρηματικά συμφέροντα, παραπλανητική διαφήμιση)
* Σύμφυρση ειδήσεων και σχολίων από τους δημοσιογράφους
* Υπερπληροφόρηση λόγω του διαδικτύου (αδυναμία ελέγχου των πολλαπλών πηγών πληροφόρησης και διασπορά ψευδών ειδήσεων)
* Κίτρινος Τύπος – σκανδαλολογία
* Άγνοια εκ μέρους των πολιτών και αδυναμία τους να επεξεργαστούν κριτικά τις ειδήσεις
* Ανταγωνισμός μεταξύ των μέσων ενημέρωσης που οδηγεί στο κυνήγι της «είδησης – βόμβας»

ΣΥΝΕΠΕΙΕΣ:

* Έλεγχος – ετεροκατεύθυνση – χεραγώγηση της κοινής γνώμης
* Εκτροπή της δημοκρατίας και αλλοίωση της βούλησης των πολιτών
* Παθητικοποίηση του πολίτη και υποβάθμιση της κριτικής σκέψης
* Πληροφοριακή σύγχυση
* Προώθηση των προπαγανδιστικών στόχων
* Κατάφωρη παραβίαση του Κώδικα Δεοντολογίας και του δικαιώματος των πολιτών στην ενημέρωση
* Μαζικοποίηση (πρόκληση γενικευμένων αντιδράσεων στο κοινωνικό σύνολο, το οποίο μετατρέπεται σε «μάζα»)

ΤΡΟΠΟΙ ΑΝΤΙΜΕΤΩΠΙΣΗΣ

* Υπευθυνότητα εκ μέρους των μέσων και των δημοσιογράφων – ανταπόκριση στον δεοντολογικό τους ρόλο
* «πλουραλιστική» ενημέρωση – «φιλτράρισμα» και διασταύρωση των πληροφοριών
* Προώθηση του κοινωνικού διαλόγου
* Ανεξαρτητοποίηση του Τύπου από οικονομικά και πολιτικά συμφέροντα
* Πολιτικοποίηση των πολιτών και πιο ενεργός συμμετοχή τους στα κοινά
* Αξιοποίηση των ηλεκτρονικών – τεχνολογικών πολυμέσων για τον έλεγχο των πηγών πληροφόρησης
* Συμβολή των φορέων κοινωνικοποίησης και ιδίως του Σχολείου (οι εκπαιδευτικοί οφείλουν να αποτελούν «φίλτρο» για τους μαθητές απέναντι στον πληροφοριακό πληθωρισμό που βιώνουν)

**Η ΕΙΔΗΣΗ ΑΠΟ ΤΑ ΔΙΑΦΟΡΑ ΜΕΣΑ ΕΝΗΜΕΡΩΣΗΣ**

ΕΦΗΜΕΡΙΔΑ

Θετικά:

* Έχει ιστορικό και διαχρονικό ρόλο στην ενημέρωση
* Πληρότητα και ανάλυση
* Είναι προσιτή σε κοινό μεγαλύτερων ηλικιών
* Η γλώσσα είναι επίσημη και δόκιμη
* Είναι υπεύθυνη και έγκυρη ενημέρωση (τα γραπτά υποβάλλονται σε έλεγχο – «scripta manent»)
* Διατίθεται στον δέκτη για προσωπική ανάλυση και επεξεργασία κατά βούληση

Αρνητικά:

* Σχετική καθυστέρηση ως προς τον ρυθμό ενημέρωσης και παρακολούθησης της επικαιρότητας
* Απουσία παραστατικότητας και (πολυτροπικής) συμβολής της εικόνας
* Η διασταύρωση των πληροφοριών απαιτεί περισσότερο χρόνο και προσπάθεια
* Προϋποθέτει ένα συγκεκριμένο γνωστικό και γλωσσικό υπόβαθρο εκ μέρους του δέκτη – αναγνώστη
* Πολιτική και κομματική προπαγάνδα

ΡΑΔΙΟΦΩΝΟ

Θετικά:

* Πρόσβαση σε αυτό από κάθε μέρος και κάθε στιγμή
* Αμεσότητα στην ενημέρωση
* Ευχέρεια επιλογών στον ακροατή
* Καλλιέργεια της φαντασίας (λόγω απουσίας της εικόνας) και του αισθητικού κριτηρίου του δέκτη (μουσικά, καλλιτεχνικά προγράμματα…)
* Δυνατότητα παράλληλων εργασιών για τον ακροατή (μπορεί να ενημερώνεται και να επιτελεί άλλες εργασίες)
* Προσφέρει δυνατότητες συμμετοχής στον πολίτη (γραμμές τηλεφώνου, επικοινωνία με ακροατές…)
* Είναι ξεκούραστη η παρακολούθηση αυτού του μέσου

Αρνητικά:

* Υστερεί στην παραστατικότητα και την οπτική αισθητοποίηση (που προσφέρει η εικόνα)
* Η ενημέρωση συνήθως είναι ταχεία λόγω της γενικότερης τάσης για προσέλκυση ακροατών, αλλά και της δυνατότητας του ακροατή για άμεση αλλαγή σταθμού
* Δεν έχει πληρότητα στην ενημέρωση
* Διαλειμματική εκπομπή του σήματος εκτός αστικών ιστών
* Συνεχής και κυριαρχική παρουσία της διαφήμισης (συχνά και μέσα στα λεγόμενα του παρουσιαστή της εκπομπής!)
* Πολιτική και κομματική προπαγάνδα

ΤΗΛΕΟΡΑΣΗ

Θετικά :

* Είναι το πιο εύκολα προσβάσιμο μέσο για κάθε ηλικία
* Αμεσότητα στην ενημέρωση
* Ζωντάνια, παραστατικότητα, αισθητοποίηση της είδησης (καταλυτικός ο ρόλος της εικόνας)
* Είναι πολυμέσο (συνδυάζει τις δυνατότητες όλων των προηγούμενων μέσων ενημέρωσης)
* Συνδυάζει εύκολα τον ενημερωτικό και τον ψυχαγωγικό χαρακτήρα
* Μας φέρνει σε επαφή με όλο τον πλανήτη

Αρνητικά:

* Παραπληροφόρηση και προπαγάνδα (πιο εύκολα από τα υπόλοιπα μέσα, καθώς η εικόνα δίνει την ψευδαίσθηση του «αδιάψευστου»! – χαρακτηριστική περίπτωση αποτελούν τα «πλάνα αρχείου»)
* Υστερεί σε πληρότητα λόγω του περιορισμένου χρόνου των εκπομπών
* Απόλυτη κυριαρχία της διαφήμισης ως προς την έκταση των εκπομπών, τα συνεχή και ταυτόχρονα διαφημιστικά διαλείμματα, τη διακοπή των δελτίων ειδήσεων…
* Ο ευτελισμός των προγραμμάτων και το χαμηλό αισθητικό επίπεδο
* Η διαπλοκή δημοσιογράφων και «καναλαρχών» με πολιτικά – κομματικά – επιχειρηματικά συμφέροντα («το τρίγωνο της διαπλοκής»)
* Η πρόταξη της εικόνας και του «φαίνεσθαι» έναντι της ουσίας στην ενημέρωση
* Η προώθηση του καταναλωτικού πνεύματος (ακόμα και από μη διαφημιστικές εκπομπές)

ΔΙΑΔΙΚΤΥΟ

Θετικά:

* Πληρότητα, αμεσότητα, ταχύτητα στην ενημέρωση
* Εξατομικευμένη πληροφόρηση (η πληροφορία προσεγγίζει τα ενδιαφέροντα , τα βιώματα, τους ρυθμούς του δέκτη)
* Δυνατότητα ελέγχου της ροής των διαφημίσεων
* Συνδυάζει τις δυνατότητες όλων των προηγούμενων μέσων ενημέρωσης
* Πλουραλιστική – πολύπλευρη ενημέρωση (δυνατότητες συνεχούς διασταύρωσης στοιχείων και πληροφοριών)
* «αμφίδρομη» πληροφόρηση - ενημέρωση («ο δέκτης μπορεί να γίνει πομπός»)
* Εύκολη πρόσβαση από όλες πλέον τις ηλικιακές ομάδες

Αρνητικά:

* Παραπληροφόρηση (“fake news”) , υπερπληροφόρηση, σύγχυση λόγω του όγκου των πληροφοριών
* Ενημερωτικός αποπροσανατολισμός του δέκτη από τον πληροφοριακό «πληθωρισμό»
* Προπαγάνδα (συγκεκριμένες ιστοσελίδες που επιτελούν αυτόν τον ρόλο)
* Η απουσία ελέγχου και η δυνατότητα του κάθε χρήστη να γίνει πομπός, μπορεί να αποβεί εξαιρετικά επικίνδυνη
* Η διαφήμιση έχει και πάλι κυριαρχικό , αλλά και ασυναίσθητο-αθέμιτο ρόλο για τον δέκτη (ελέγχονται οι επισκέψεις του δέκτη στους διάφορους ιστότοπους και διαμορφώνεται το «καταναλωτικό προφίλ» του, κάτι που γίνεται αντικείμενο εκμετάλλευσης από τις διαφημιστικές εταιρείες)
* Η ενημέρωση λαμβάνει συχνά κομματικό, ιδεολογικό και αντιπαραθετικό χαρακτήρα

Γενικότερα οφέλη του Διαδικτύου:

* Ψυχαγωγία, πολλές εφαρμογές – επιλογές
* Επικοινωνία επαφή με ανθρώπους σε όλο τον πλανήτη, εύκολα, γρήγορα και οπτικο-ακουστικά
* Επιμόρφωση , αναζήτηση πληροφοριών πάσης φύσεως
* Κοινωνικοποίηση – κοινωνικές επαφές
* Διεκπεραίωση καθημερινών – αστικών υποχρεώσεων (λογαριασμοί, αιτήσεις, εργασία, αγορές)
* Εφαρμογές διευκόλυνσης καθημερινών αναγκών (αναζήτηση τόπου, προσώπου, στοιχείων)
* Εμπορικές και οικονομικές δραστηριότητες, αγορά –αναζήτηση εργασίας
* Γίνεται ιδιαιτέρως αισθητή η χρησιμότητά του σε καταστάσεις / περιόδους , όπου είναι μονόδρομος η «δικτύωση του αστικού ιστού» (π.χ. στην πανδημία)

Στην Εκπαίδευση:

* Δυνατότητες τηλεκπαίδευσης
* Προσδίδει ερευνητικό ενδιαφέρον στη μάθηση
* Πρόσβαση σε «ηλεκτρονικές βιβλιοθήκες»
* Ενίσχυση της εξατομίκευσης στη διδακτική διαδικασία
* Καλλιέργεια ψηφιακών – τεχνολογικών δεξιοτήτων στους μαθητές
* Προώθηση των ερευνητικών εργασιών («projects»)
* Όξυνση της κριτικής σκέψης
* «σχολική κινητικότητα» και «ενδοσχολική δικτύωση»

Γενικότεροι κίνδυνοι του Διαδικτύου:

* Εθισμός και οι ψυχο – παθολογικές προεκτάσεις του
* Παραβίαση προσωπικών δεδομένων και υποκλοπή στοιχείων
* Εύκολη πρόσβαση σε ακατάλληλο και επικίνδυνο οπτικο – ακουστικό υλικό (βία, ναρκωτικά, πορνογραφία…)
* Ηλεκτρονικός εκφοβισμός («cyber bullying»)
* Επίπλαστη κοινωνικοποίηση του ατόμου / κοινωνικές σχέσεις βασισμένες στο «φαίνεσθαι» και το «προφίλ»
* Παραπλάνηση – αποπλάνηση κυρίως νεαρών ατόμων

Κίνδυνοι για την Εκπαίδευση:

* Αδυναμία μαθητών να «φιλτράρουν» τον όγκο εισερχομένων πληροφοριών
* Απουσία / μείωση της φυσικής επαφής και ενίσχυση ενός ατομο – κεντρικού και ανταγωνιστικού πνεύματος
* Δυσκολίες προσαρμογής και οι ανισότητες στην παρεχόμενη εκπαίδευση
* Εξάρτηση από τον υλικο – τεχνικό εξοπλισμό και τις αντίστοιχες οικονομικές παραμέτρους
* Αντικατάσταση του εκπαιδευτικού από «προγράμματα τηλεκπαίδευσης» και υπονόμευση της «δια ζώσης» διδασκαλίας
* Προβληματική κοινωνικοποίηση του μαθητή

Προτάσεις για ορθολογική χρήση και αξιοποίηση του Διαδικτύου:

* Άτομο: «στοχευμένη πλοήγηση» (το άτομο να έχει συγκεκριμένο στόχο και να μην παρασύρεται από «σελίδα» σε «σελίδα»)/ πλουραλιστική ενημέρωση – πληροφόρηση, διασταύρωση των πηγών, αναζήτηση έγκυρων ιστότοπων/ τήρηση του μέτρου στην ενασχόληση…
* Οικογένεια: έλεγχος και προγραμματισμός της αλληλεπίδρασης των ανήλικων παιδιών / συζήτηση με ειδικούς επί του θέματος / διάλογος μεταξύ των μελών της οικογένειας
* Σχολείο: εκμάθηση των προγραμμάτων τηλεκπαίδευσης στους μαθητές / ενημέρωση των μαθητών για τους κινδύνους του διαδικτύου και την ασφαλή «πλοήγηση»/ συνεργασία με ειδικούς φορείς και διοργάνωση εκπαιδευτικών προγραμμάτων/ αξιοποίηση της γόνιμης πλευράς του διαδικτύου στην εκπαιδευτική πραγματικότητα
* Πολιτεία: οργάνωση ενημερωτικών προγραμμάτων στα σχολεία και τους Δήμους / «φίλτρα» - «κλειδιά» προστασίας απέναντι σε κακόβουλο λογισμικό ή επικίνδυνους χρήστες / ενίσχυση της Δίωξης Ηλεκτρονικού Εγκλήματος / να βρεθεί η «χρυσή τομή» μεταξύ του ελέγχου διασποράς ακραίων – επικίνδυνων θέσεων και της προστασίας των ατομικών δικαιωμάτων ιδιωτικότητας – ελευθερίας έκφρασης

**ΚΟΜΙΚΣ**

Θετικά :

* Συμβολή της εικόνας στο κείμενο
* Προσέλκυση ενδιαφέροντος του αναγνώστη
* Είναι προσιτά στις μικρές ηλικίες και συχνά φέρνουν σε επαφή τα παιδιά με την ανάγνωση
* Μπορούν να αξιοποιηθούν για διδακτικούς λόγους
* Προβάλλουν ανθρωπιστικά μηνύματα
* Είναι εκλαϊκευμένος τρόπος προσέγγισης πολλών θεμάτων ( πιθανώς και επιστημονικών)
* Οι ήρωες των κόμικς συχνά αποτελούν πρότυπα αρετής, ηθικής, αυτοθυσίας
* Στηλιτεύουν τα κακώς κείμενα της κοινωνίας μας (την αδικία, την εκμετάλλευση των μη αναπτυγμένων κοινωνιών, την καταπίεση, τον εκφοβισμό…)
* Καλλιεργούν τις γλωσσικές και επικοινωνιακές δεξιότητες των παιδιών

Αρνητικά :

* Προώθηση αρνητικών προτύπων ζωής ( βία, δίκαιο του ισχυρού, καταναλωτισμός…)
* Στερεότυπα ( ομορφιάς, σωματικής διάπλασης, σεξιστικά )
* Μανιχαϊστική αντίληψη της ζωής ( πόλωση ανάμεσα στο καλό και το κακό)
* Ρατσιστικές προεκτάσεις ανάμεσα σε κοινωνικές τάξεις , τις δυτικές κοινωνίες και τις υπόλοιπες
* Προσελκύουν τα παιδιά περισσότερο από το βιβλίο και συχνά τα οδηγούν σε υπερβολική σπατάλη χρόνου
* Δε χρησιμοποιούν ποιοτικό ή δόκιμο / ακαδημαϊκό λόγο (κυριαρχεί η «αργκό» , οι νεολογισμοί, οι ηχητικές εικόνες…)
* Αρκετοί χαρακτήρες είναι τρομακτικές φιγούρες για τα παιδιά
* Η γλώσσα υποβιβάζεται για χάρη της εικόνας
* Συγκεκαλυμένες μορφές πολιτικής προπαγάνδας

Συμπέρασμα: Η θετική ή αρνητική πλευρά των κόμικς εξαρτάται από το είδος του κόμικ, στο οποίο αναφερόμαστε ( π.χ. Ευρωπαϊκή ή Αμερικανική σχολή…)

**ΕΡΓΑΣΙΑ – ΕΠΑΓΓΕΛΜΑ**

Σημασία – προσφορά

* α) για το άτομο:
* Κάλυψη βιοτικών αναγκών
* Κοινωνικοποίηση (ομαλή ένταξη του ατόμου στο κοινωνικό σύνολο)
* Εκδίπλωση και εξέλιξη των δυνατοτήτων και των δεξιοτήτων , δημιουργικότητα
* Πνευματική – ψυχική καλλιέργεια, συναισθηματική σταθερότητα (αίσθημα ολοκλήρωσης)
* Ευκαιρίες σταδιοδρομίας
* Ανεξαρτητοποίηση , ποιότητα ζωής (αναλόγως φυσικά και του επαγγέλματος)
* Διεύρυνση γνώσεων και πνευματικών οριζόντων
* β) για την κοινωνία :
* Οικονομική ανάπτυξη ( αύξηση παραγωγής , αντιμετώπιση ανεργίας , ασφαλιστικές εισφορές , φόροι…)
* Κοινωνική υπευθυνότητα , αλληλεπίδραση , αλληλεγγύη
* Επιστημονική – τεχνολογική ανάπτυξη , εξέλιξη του πολιτισμού
* Μείωση φαινομένων κοινωνικής παθογένειας (βία , εγκληματικότητα , ναρκωτικά…), ασφάλεια , κοινωνική ειρήνη
* Προσφορά αγαθών και υπηρεσιών

Για όλα αυτά η εργασία χαρακτηρίζεται ως κοινωνικό αγαθό και δικαίωμα από την Οικουμενική Διακήρυξη των Δικαιωμάτων. Ως εκ τούτου, κάθε πολίτης δικαιούται να έχει πρόσβαση στην εργασία και κάθε κράτος δικαίου έχει υποχρέωση να εξασφαλίζει συνθήκες που θα επιτρέπουν την πρόσβαση αυτή. Πάνω στη βάση αυτή θεσπίστηκε το ανταποδοτικό επίδομα ανεργίας.

Κριτήρια επιλογής επαγγέλματος :

* Οι ατομικές δεξιότητες και οι κλίσεις
* Τα ενδιαφέροντα και οι προτιμήσεις
* Η ζήτηση του επαγγέλματος
* Οι απολαβές
* Οι συνθήκες εργασίας ( ασφάλιση , ελεύθερος χρόνος, κόπωση, σωματικά προαπαιτούμενα…)
* Το οικογενειακό περιβάλλον και οι συνθήκες ( π.χ. οικογενειακή επιχείρηση)
* Τα ΜΜΕ , η μόδα , τα πρότυπα και τα είδωλα…

Βάσει της Διακήρυξης των Δικαιωμάτων του Ατόμου, η επιλογή επαγγέλματος πρέπει να είναι ελεύθερη και απρόσκοπτη για το άτομο , καθώς αποτελεί μια επιλογή ζωής!

Παράγοντες που επηρεάζουν την ελεύθερη επιλογή επαγγέλματος

* Το οικογενειακό περιβάλλον
* Οι συναναστροφές και η κοινωνική επιρροή
* Τα ΜΜΕ, ο Κινηματογράφος, η Τέχνη, τα πρότυπα και τα είδωλα…
* Η οικονομική κατάσταση του ατόμου
* Η Αγορά Εργασίας
* Η ηλικία και το φύλο (και τα συναφή στερεότυπα…)
* Ο ελλιπής επαγγελματικός προσανατολισμός
* Οι σχολικές επιδόσεις και η απόδοση στις τελικές εξετάσεις / το σύστημα εισαγωγής στην Τριτοβάθμια Εκπαίδευση

Ποια η σημασία του Επαγγελματικού Προσανατολισμού:

* Πλήρης ενημέρωση για την αγορά εργασίας και τη φύση των διαφόρων επαγγελμάτων
* Υποβοήθηση του ατόμου στη λήψη κρίσιμων αποφάσεων για το επαγγελματικό του μέλλον
* Αυτονόμηση του ατόμου ως προς τις επιλογές του
* Άρση των κοινωνικών στερεοτύπων σχετικά με τα επαγγέλματα
* Αυτο-αξιολόγηση και στάθμιση των δεξιοτήτων του ατόμου

Ποια η αναγκαιότητα του ΣΕΠ (γιατί είναι αναγκαία η διδασκαλία του στο σχολείο);

* Η πληρέστερη ενημέρωση των μαθητών σχετικά με τα επαγγέλματα και τις επιλογές σπουδών
* Η όξυνση της ανεργίας και ο κορεσμός συγκεκριμένων επαγγελμάτων
* Η επαρκής στάθμιση των δεξιοτήτων των μαθητών και η ορθή επιλογή κατεύθυνσης σπουδών ή τύπου Λυκείου
* Η πίεση που δέχονται οι μαθητές από το ευρύτερο κοινωνικό περιβάλλον για την επιλογή σπουδών και τα αντίστοιχα κοινωνικά στερεότυπα
* Ο γνωσιοκεντρικός – εξετασιοκεντρικός χαρακτήρας του σχολείου και η ανάγκη για βιωματικό εμπλουτισμό του προγράμματος σπουδών
* Τα μεγάλα ποσοστά ετερο – απασχόλησης μετά το σχολείο

Προτάσεις για τη διδασκαλία του ΣΕΠ:

* Να έχει θεωρητικό και πρακτικό χαρακτήρα ( τεστ δεξιοτήτων, επισκέψεις σε χώρους εργασίας, πρακτική εργασία…)
* Διδασκαλία του από εξειδικευμένο διδακτικό προσωπικό
* Ημερίδες αφιερωμένες στον επαγγελματικό προσανατολισμό
* Απαγκίστρωση του μαθήματος από την εξεταστική και βαθμοθηρική λογική

***Ερωτήματα - Στερεότυπα στο χώρο της εργασίας***

Όλοι είναι ικανοί για όλα ή καθένας έχει μια κλίση;

* Ο μέσος άνθρωπος μπορεί να ασκήσει αρκετά επαγγέλματα, όχι όμως όλα! (ιδίως στην εποχή της εξειδίκευσης…)
* Ο άνθρωπος έχει αρκετές κλίσεις – δεξιότητες , αλλά προσανατολισμένες (π.χ. θεωρητικού ή πρακτικού τύπου…)
* Επομένως, οι άνθρωποι είναι ικανοί για πολλά επαγγέλματα , δεδομένων των κλίσεων και των ενδιαφερόντων τους

Η οικιακή εργασία πρέπει να αμείβεται;

* Η εργασία (της γυναίκας) στο σπίτι είναι πολυεπίπεδη, κουραστική, απαιτητική, πολύωρη και κοινωνικά σημαντική ( καθαριότητα – υπευθυνότητα , συνθήκες υγιεινής, επιμέλεια και φροντίδα των υπολοίπων μελών της οικογένειας )
* Ωστόσο, η οικιακή εργασία είναι μια προσφορά αγάπης που βασίζεται στους θεμελιακούς δεσμούς της συγγένειας. Ως εκ τούτου δεν μπορεί να μπει στο νόμο της προσφοράς και της ζήτησης (υπάρχουν αντικειμενικοί και ιδεολογικοί παράγοντες – λόγοι). Αυτό που θα μπορούσε και πρέπει να γίνει (για την ουσιαστική αναγνώριση της προσφοράς της γυναίκας στο σπίτι) είναι ο έμπρακτος σεβασμός από τα υπόλοιπα μέλη της οικογένειας κυρίως μέσω του ισομερούς και δίκαιου διαμοιρασμού των οικιακών εργασιών σε όλα τα μέλη! (ιδίως σε μια εποχή που το ανωτέρω αναφερόμενο δίλημμα είναι παρωχημένο – ξεπερασμένο, καθώς η γυναίκα εργάζεται εξίσου με τον άντρα…)

Υπάρχουν αντρικά και γυναικεία επαγγέλματα;

* Και τα 2 φύλα μπορούν εξίσου να ασκήσουν κάθε επάγγελμα, δεδομένης και της ιδιαίτερης φύσης του κάθε φύλου ( σωματική διάπλαση…)
* Ωστόσο, στη χώρα μας παραμένουν στερεότυπα συνδεόμενα με τα επαγγέλματα και το φύλο…

ΑΝΕΡΓΙΑ

Πρόκειται για την αδυναμία του εργατικού δυναμικού να βρει εργασία, παρά τη θέλησή του. Η κατάσταση κατά την οποία το άτομο δεν εργάζεται αυτοβούλως λέγεται αεργία.

Λανθάνουσες μορφές ανεργίας : υποαπασχόληση ( το άτομο εργάζεται λιγότερες ώρες από το βασικό ωράριο) / ετεροαπασχόληση (το άτομο εργάζεται σε τομέα που δεν έχει σπουδάσει ή που δεν ανταποκρίνεται στα ενδιαφέροντά του)

ΑΙΤΙΕΣ

* Ελλιπής εκπαίδευση, μόρφωση, κατάρτιση, εξειδίκευση του ατόμου
* Ατομικές αδυναμίες, ελλείψεις, αναπηρίες, ιδιαιτερότητες
* Άρνηση του ατόμου να δεχθεί την ετεροαπασχόληση
* Κορεσμός συγκεκριμένων επαγγελμάτων στην αγορά εργασίας
* Οικονομική κρίση, το κλείσιμο επιχειρήσεων, η ύφεση και η απουσία επενδύσεων στο χώρο της εργασίας
* Αστικοποίηση και η αστυφιλία με τη συνακόλουθη εγκατάλειψη του πρωτογενούς τομέα της οικονομίας (γεωργία, αλιεία, κτηνοτροφία)
* Εγκατάλειψη των τεχνικών επαγγελμάτων και η μαζική στροφή στις πανεπιστημιακές σπουδές
* Αυξανόμενη εκτεχνίκευση και αντικατάσταση ανθρώπινου δυναμικού από τις μηχανές
* Ελλιπής επαγγελματικός προσανατολισμός

ΣΥΝΕΠΕΙΕΣ

Άτομο:

* Ψυχολογική επιβάρυνση, αίσθημα ανικανότητας / ανεπάρκειας
* Οικονομική δυσπραγία , αδυναμία κάλυψης αναγκών – υποχρεώσεων
* Στασιμότητα , τέλμα
* Περιθωριοποίηση / πιθανή ροπή σε φαινόμενα κοινωνικής παθογένειας ( βία, ναρκωτικά, εγκληματικότητα…)

Κοινωνία:

* Αύξηση φαινομένων κοινωνικής παθογένειας , κοινωνικός αυτοματισμός (διάσπαση της κοινωνικής συνοχής / έχθρα ανάμεσα στις κοινωνικές ομάδες)
* Οικονομική κρίση και ύφεση (αδυναμία ανάπτυξης , παραγωγικότητας , φορολογικής πολιτικής, στήριξης των ασφαλιστικών ταμείων…)
* Στασιμότητα στην τεχνολογία και την επιστήμη (αναξιοποίητο εργατικό δυναμικό)
* Αλυσιδωτές κρίσεις σε κοινωνικό, πολιτικό και πνευματικό επίπεδο (όξυνση φαινομένων ξενοφοβίας, ρατσισμού, μισαλλόδοξων και ακραίων πολιτικών θεωριών) / πρόσφορο έδαφος σε μεσσιανικές – ολοκληρωτικές ιδεολογίες
* Νέα κύματα μετανάστευσης στο εξωτερικό

Τρόποι αντιμετώπισης:

* Ισχυρές κρατικές πρωτοβουλίες για δημιουργία επενδύσεων , θέσεων εργασίας , στήριξη του πρωτογενούς τομέα της οικονομίας / το κράτος οφείλει να προτάξει την κοινωνική πολιτική αντί της αυτονομίας της αγοράς
* Ενίσχυση του Οργανισμού Απασχόλησης Εργατικού Δυναμικού (γραφεία εύρεσης εργασίας , συνεχής επαφή με τις επιχειρήσεις και τους ανέργους)
* Σχολικός Επαγγελματικός Προσανατολισμός (σε άμεση συνεργασία με την αγορά εργασίας)
* Επαρκής εκπαίδευση και εξειδίκευση / δυνατότητα επαγγελματικής ευελιξίας / διά βίου μάθηση και εκπαίδευση (για την πιθανότητα αλλαγής επαγγελματικού τομέα απασχόλησης σε μεγαλύτερη ηλικία)
* Ενίσχυση της Τεχνικής Εκπαίδευσης στη χώρα μας (προσέλκυση σπουδαστών και άρση του κορεσμού των πανεπιστημιακών επαγγελμάτων)
* Μεσοπρόθεσμες κρατικές πρωτοβουλίες ανάγκης: μείωση του ορίου συνταξιοδότησης και απαγόρευση υπερεργασίας / διπλοθεσίας

( Σε κάθε περίπτωση το κράτος οφείλει να στηρίζει προνοιακά τον άνεργο , πάντα σε συνδυασμό με την προσφορά σε αυτόν εργασιακών επιλογών – ευκαιριών.)

**ΣΤΕΡΕΟΤΥΠΑ – ΠΡΟΚΑΤΑΛΗΨΕΙΣ**

Πρόκειται για σταθερές , ταξινομημένες και προκατασκευασμένες αντιλήψεις, που συνήθως βασίζονται στην κοινωνική τάση της γενίκευσης σε διάφορα αξιολογικά θέματα. Προκατάληψη είναι η «προγραμματισμένη» στάση του ατόμου σε σχέση με τα ίδια θέματα.

ΑΙΤΙΕΣ

* Το κοινωνικό περιβάλλον και οι συναναστροφές (συχνά λειτουργούν με περιπαικτική και σκωπτική – κοροϊδευτική συμπεριφορά σε διάφορα μέλη)
* Η τάση γενίκευσης που έχει ο άνθρωπος μέσα στις κοινωνίες και κατά την επεξεργασία των εξωτερικών ερεθισμάτων
* Το χαμηλό μορφωτικό επίπεδο / ανωριμότητα / η αποσπασματική προσέγγιση των κοινωνικών φαινομένων
* Η μονόπλευρη ενημέρωση του ατόμου και η προπαγάνδα
* Η λειτουργία των θεσμών κοινωνικοποίησης (πολλές φορές αναπαράγουν ή οξύνουν τέτοιες αντιλήψεις και συμπεριφορές)

ΣΥΝΕΠΕΙΕΣ

* Στιγματισμός, περιθωριοποίηση ατόμων και κοινωνικών ομάδων
* Ψυχολογική επιβάρυνση των ατόμων που υφίστανται στερεοτυπικούς χαρακτηρισμούς
* Διάσπαση της κοινωνικής συνοχής και της ομαλής κοινωνικοποίησης
* Κυριαρχία ενός μη λογικού τρόπου σκέψης, ερμηνείας και αξιολόγησης των κοινωνικών καταστάσεων / ο άνθρωπος δεν εξελίσσεται κοινωνικά
* Βία και αντιπαραθέσεις ανάμεσα σε άτομα, ομάδες ή λαούς
* Ρατσισμός

ΤΡΟΠΟΙ ΑΝΤΙΜΕΤΩΠΙΣΗΣ

* Πρότυπη στάση και ανάλογη διαπαιδαγώγηση από τους φορείς κοινωνικοποίησης (οικογένεια, σχολείο)
* Πολύπλευρη – πλουραλιστική πληροφόρηση και μόρφωση για την εκρίζωση τέτοιων φαινομένων
* Αντισταθμιστική προσπάθεια και από τα ΜΜΕ (κοινωνικές, εκπαιδευτικές, ψυχαγωγικές εκπομπές σε σχέση με τις προκαταλήψεις και τα στερεότυπα)
* Πολύτιμη μπορεί να αποδειχθεί η συμβολή των ανθρώπων του πνεύματος (επιστημόνων, λογοτεχνών, καλλιτεχνών…) και της Εκκλησίας (οι ιερωμένοι έχουν χρέος να αποκηρύσσουν μισάνθρωπα και μισαλλόδοξα κοινωνικά μηνύματα, δίνοντας το σωστό παράδειγμα στη νέα γενιά)
* Το άτομο οφείλει να επιλέγει πρότυπα μέσω προσωπικής πνευματικής προσπάθειας, να μορφώνεται και να επιδεικνύει ανεκτικότητα προς το διαφορετικό

Θέμα παραγωγής λόγου:

Η άρση των προκαταληπτικών συμπεριφορών θεωρείται ότι είναι δείκτης πολιτισμικής εξέλιξης των κοινωνιών. Ωστόσο, παρά την αναμενόμενη κοινωνική πρόοδο, στις μέρες μας επιβιώνουν αρκετές στερεοτυπικές συμπεριφορές. Μπορείτε να επιβεβαιώσετε αυτήν την παρατήρηση από τη σχολική σας εμπειρία; Σε ποιο βαθμό πιστεύετε ότι είστε δέσμιοι τέτοιων στερεότυπων αντιλήψεων; Τι πρέπει να γίνει για να ξεπεραστούν οριστικά; Υποθέστε πως αναπτύσσετε τις απόψεις σας σε ένα κείμενο 300-400 λέξεων που θα δημοσιευθεί στο ιστολόγιο του σχολείου σας.

**ΡΑΤΣΙΣΜΟΣ**

Συνολική ανισωτική θεωρία, μια ιδεολογία που υποστηρίζει τη διαστρωμάτωση των ανθρώπων σε διάφορα επίπεδα ( εθνικό, φυλετικό, κοινωνικό, οικονομικό, θρησκευτικό…). Το «μανιφέστο» της θεωρίας αυτής αποδίδεται στον Α. Χίτλερ και το βιβλίο «ο Αγών μου». Ωστόσο, ψήγματα της ρατσιστικής θεωρίας υπάρχουν ήδη από τον 19ο αιώνα σε αρκετούς συγγραφείς. Η σύγχρονη επιστημονική έρευνα καταρρίπτει όλα τα ιδεολογήματα της ρατσιστικής θεωρίας και καταλήγει στο συμπέρασμα ότι δεν υπάρχουν ποιοτικές διαφορές μεταξύ των ανθρώπων οποιασδήποτε φυλής, καταγωγής, εθνότητας … και ότι ΟΛΟΙ ΟΙ ΑΝΘΡΩΠΟΙ μπορούν υπό τις κατάλληλες προϋποθέσεις και στο κατάλληλο περιβάλλον να παράγουν πολιτισμό.

ΑΙΤΙΕΣ

* Τα στερεότυπα και οι προκαταλήψεις δημιουργούν το υπέδαφος στο οποίο μπορεί να καλλιεργηθεί ο ρατσισμός
* Οι οικονομικές ανισότητες, τα συμφέροντα και η εκμετάλλευση ανθρώπων και λαών
* Η τάση γενίκευσης στις κοινωνίες σχετικά με κατηγορίες ανθρώπων, έθνη, φυλές, φύλα, θρησκείες, κοινωνικές ομάδες…
* Το έλλειμμα παιδείας και ανθρωπιστικής εκπαίδευσης
* Ο φόβος προς το διαφορετικό (ξενοφοβία)
* Η διάχυση τέτοιων προκαταλήψεων από τα ΜΜΕ
* Η πολιτική προπαγάνδα και οι ακραίες πολιτικές ιδεολογίες
* Χρόνιες και ιστορικές διαφορές μεταξύ λαών , εθνών, κοινωνικών ομάδων…

ΣΥΝΕΠΕΙΕΣ

* Βία , εντάσεις, συγκρούσεις, εκμετάλλευση, παραβίαση ανθρώπινων δικαιωμάτων, πόλεμος
* Ανεξίτηλα ψυχολογικά τραύματα στους αποδέκτες τέτοιων συμπεριφορών
* Πολιτική εκμετάλλευση του φαινομένου, ολοκληρωτισμός, εκτροπή της δημοκρατίας
* Κατάλυση του Κράτους Δικαίου, περιθωριοποίηση κοινωνικών ομάδων, διαιώνιση της κοινωνικής διαστρωμάτωσης των ανθρώπων…
* Οπισθοδρόμηση της Επιστήμης και του Πολιτισμού (ο άνθρωπος κάνει βήματα προς τα πίσω με τέτοιες αντιλήψεις)
* Κατάλυση του αισθήματος δικαιοσύνης και ασφάλειας στους ανθρώπους, αντικοινωνικές τάσεις
* Διαιώνιση των ανισοτήτων στην ανθρωπότητα / «διπολική» σύσταση του πλανήτη σε ισχυρούς/προνομιούχους και μη

Ο ΡΑΤΣΙΣΜΟΣ ΥΠΑΡΧΕΙ ΣΤΙΣ ΜΕΡΕΣ ΜΑΣ;

* Παρά την εξέλιξη της Επιστήμης και του Πολιτισμού, ο ρατσισμός ακόμα ενδημεί στις ανθρώπινες κοινωνίες, ίσως με διαφορετικές μορφές
* Επιβιώνει ως επιφυλακτική στάση και περιθωριοποίηση απέναντι σε συγκεκριμένες κοινωνικές ομάδες
* Αναβιώνει ακόμα και με πιο επιθετικό τρόπο σε διάφορες κοινωνίες , οι οποίες γνώρισαν ιστορικά το σκληρό του πρόσωπο
* «Ενδύεται» διαφορετικές μορφές , ασκείται συγκαλυμμένα απέναντι σε θρησκευτικές επιλογές, σε έμφυλες ταυτότητες, μειονοτικούς πληθυσμούς…

ΤΡΟΠΟΙ ΑΝΤΙΜΕΤΩΠΙΣΗΣ

* Η μόρφωση , η κριτική σκέψη – στάση, η ενασχόληση με την Τέχνη, η διαπλάτυνση – διεύρυνση των οριζόντων του ατόμου, η επαφή με το βιβλίο, ο περιηγητισμός, η επαφή με άλλους λαούς
* Προσπάθεια από τους φορείς κοινωνικοποίησης για μια αγωγή σεβασμού προς το διαφορετικό, πρόταξη του διαλόγου, δημοκρατική διαπαιδαγώγηση στη βάση της άρσης όλων των ανισοτήτων
* Κρατικές πρωτοβουλίες για παροχή ίσων ευκαιριών, έμπρακτη άρση των κοινωνικών – ταξικών διακρίσεων, ισχυρό αντιρατσιστικό θεσμικό πλαίσιο
* Μεθοδική, πλουραλιστική, αντικειμενική γνώση της Ιστορίας
* Ανθρωπιστική προσέγγιση της γνώσης και των προγραμμάτων σπουδών στο σχολείο , ερευνητικές εργασίες και προγράμματα συνεργασίας – επαφής μαθητών από διαφορετικές εθνικές, θρησκευτικές, κοινωνικές ομάδες
* Προβολή εκπομπών με κοινωνικό , εκπαιδευτικό, διαπολιτισμικό περιεχόμενο από τα ΜΜΕ
* Είναι καίρια η συμβολή των ανθρώπων του Πνεύματος , της Τέχνης και της Εκκλησίας (με βάση το ανθρωπιστικό και διεθνιστικό μήνυμα αγάπης του Χριστού)